om ændring af forordning (EU) nr. 1303/2013 for så vidt angår specifikke foranstaltninger med hensyn til at yde supplerende bistand til medlemsstater, der er ramt af naturkatastrofer

Forslaget er en begrænset og målrettet ændring, som ikke går ikke videre, end hvad der er nødvendigt for at nå det tilstræbte mål med at yde supplerende støtte til medlemsstater, der rammes af naturkatastrofer.

Forslaget om at yde supplerende støtte til medlemsstater, der rammes af naturkatastrofer, ved at give EFRU mulighed for at finansiere genopbygningsarbejde med en medfinansieringssats på op til 100 % fra EU-budgettet, forudsætter en ændring af forordning (EU) nr. 1303/2013. Det samme resultat kan ikke opnås gennem operationer på nationalt niveau.

Med forslaget indføres der et nyt stykke i artikel 120 i forordning (EU) nr. 1303/2013 om indførelsen af en særskilt prioritetsakse med en medfinansieringssats på op til 100 %, hvorved der under EFRU's investeringsprioriteter kan ydes støtte til operationer, der udvælges af forvaltningsmyndighederne som reaktion på større katastrofer eller regionale katastrofer, som defineret i Rådets forordning (EF) nr. 2012/2002 om oprettelse af Den Europæiske Unions Solidaritetsfond.

Forslaget er i overensstemmelse med de generelle regler for de europæiske struktur- og investeringsfonde (ESI) og er begrænset til en målrettet ændring af forordning (EF) nr. 1303/2013. Forslaget er et supplement til den type støtte, der er tilgængelig i Rådets forordning (EF) nr. 2012/2002 om oprettelse af Den Europæiske Unions Solidaritetsfond.

Der foreslås desuden særlige bestemmelser for støtteberettigelsesperiodens start for at sikre, at udgifterne er støtteberettigede fra katastrofens første dag.

Med henblik på at yde denne supplerende støtte til medlemsstater, der rammes af naturkatastrofer, forslår Kommissionen, at det inden for et operationelt program skal være muligt at indføre en særskilt prioritetsakse for genopbygningsarbejde med støtte fra EFRU. I betragtning af de potentielle konsekvenser omfang i forbindelse med sådanne naturkatastrofer foreslås det, at EFRU får mulighed for at finansiere disse operationer fuldt ud uden behov for national medfinansiering. Operationer, der kan finansieres inden for prioritetsaksen, vedrører genopbygningsarbejde som følge af større naturkatastrofer eller regionale naturkatastrofer som defineret i Rådets forordning (EF) nr. 2012/2002 om oprettelse af Den Europæiske Unions Solidaritetsfond.

De seneste jordskælv i Italien har haft katastrofale følger for befolkningen i området. Der vil skulle igangsættes omfattende genopbygningsarbejde, især for at restaurere kulturarven i de berørte områder. Europa skal være i stand til hurtigt at yde supplerende effektiv støtte fra Den Europæiske Fond for Regionaludvikling (EFRU) til medlemsstater og regioner, der rammes af større naturkatastrofer eller regionale katastrofer, som supplement til midlerne fra Den Europæiske Unions Solidaritetsfond.

Forslaget er inden for rammerne af den samlede tildeling for perioden 2014-2020 og er derfor budgetneutralt. Den forhøjede medfinansieringssats på op til 100 % vil føre til delvist fremskyndede betalinger efterfulgt af lavere betalinger på et senere tidspunkt, da den samlede tildeling er uændret.

Med henblik på at yde supplerende støtte til medlemsstater, der rammes af naturkatastrofer, forslår Kommissionen, at det inden for et operationelt program skal være muligt at indføre en særskilt prioritetsakse med en medfinansieringssats på op til 100 % med støtte fra EFRU. Operationer, der kan medfinansieres under denne særskilte prioritetsakse, vedrører genopbygningsarbejde som følge af større naturkatastrofer eller regionale naturkatastrofer, som defineret i Rådets forordning (EF) nr. 2012/2002 om oprettelse af Den Europæiske Unions Solidaritetsfond. For operationer under denne særskilte prioritetsakse foreslås der en undtagelse fra reglen vedrørende støtteperiodens start som følge af en ændring af et program. Det sikres hermed, at der for udgifter, der afholdes fra den dato, hvor katastrofen fandt sted, kan indgives anmodninger om godtgørelse som følge af det ændrede program. Der er også indarbejdet en bestemmelse om udgifter, der anmeldes for foranstaltninger, der træffes af medlemsstaternes myndigheder, straks efter at katastrofen har fundet sted, og før ændringen af det operationelle program. Disse udgifter skal kunne godtgøres til den eksisterende medfinansieringssats. Den højere medfinansieringssats vil da gennem de nødvendige ændringer blive anvendt på den næste betalingsanmodning og, hvor det er relevant, på de næste regnskaber, når programmet er blevet ændret til at omfattede den særskilte prioritetsakse.

2016/0384 (COD)

Forslag til

EUROPA-PARLAMENTETS OG RÅDETS FORORDNING

om ændring af forordning (EU) nr. 1303/2013 for så vidt angår specifikke foranstaltninger med hensyn til at yde supplerende bistand til medlemsstater, der er ramt af naturkatastrofer

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 177,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

efter høring af Det Europæiske Økonomiske og Sociale Udvalg,

efter høring af Regionsudvalget,

efter den almindelige lovgivningsprocedure, og

ud fra følgende betragtninger:

(1)Med henblik på at yde supplerende støtte til medlemsstater, der rammes af naturkatastrofer, gives der en mulighed for inden for et operationelt program at indføre en særskilt prioritetsakse med en medfinansieringssats på op til 100 % fra Den Europæiske Fond for Regionaludviklings ("EFRU") investeringsprioriteter, jf. Europa-Parlamentets og Rådets forordning (EU) nr. 1301/2013.

(2)Operationer, der kan medfinansieres under denne særskilte prioritetsakse, vedrører genopbygningsarbejde som følge af større naturkatastrofer eller regionale naturkatastrofer, som defineret i Rådets forordning (EF) nr. 2012/2002 om oprettelse af Den Europæiske Unions Solidaritetsfond.

(3)For operationer under den særskilte prioritetsakse for naturkatastrofer bør der indføres en undtagelse fra de generelle regler vedrørende støtteperiodens startdato, for så vidt angår udgifter, der bliver støtteberettigede som følge af en ændring af et program, med henblik på at sikre muligheden for at medfinansiere foranstaltninger, som træffes af medlemsstaternes myndigheder, straks efter at katastrofen fandt sted, og før ændringen af det operationelle program.

(4)Med henblik på at gøre udgifter, der afholdes fra den dato, hvor naturkatastrofen fandt sted, støtteberettigede, selv hvis dette finder sted før denne forordnings ikrafttræden, bør den tilsvarende bestemmelse om støtteperiodens startdato for støttemodtagernes udgifter have tilbagevirkende kraft.

(5)Forordning (EU) nr. 1303/2013 bør derfor ændres —